
Európsky parlament,
–	so zreteľom na Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej[footnoteRef:2], ktorá nadobudla platnosť 1. mája 2010, [2:  	Ú. v. EÚ L 108, 29.4.2010, s. 3, ELI: http://data.europa.eu/eli/agree_internation/2010/224/oj.] 

–	so zreteľom na žiadosť Čiernej Hory o členstvo v Európskej únii z 15. decembra 2008,
–	so zreteľom na stanovisko Komisie z 9. novembra 2010 k žiadosti Čiernej Hory o členstvo v Európskej únii (COM(2010)0670), na rozhodnutie Európskej rady zo 17. decembra 2010 udeliť Čiernej Hore štatút kandidátskej krajiny a na rozhodnutie Európskej rady z 29. júna 2012 začať prístupové rokovania EÚ s Čiernou Horou,
–	so zreteľom na nariadenie Európskeho parlamentu a Rady (EÚ) 2021/1529 z 15. septembra 2021, ktorým sa zriaďuje nástroj predvstupovej pomoci (IPA III)[footnoteRef:3], [3:  	Ú. v. EÚ L 330, 20.9.2021, s. 1, ELI: http://data.europa.eu/eli/reg/2021/1529/oj.] 

–	so zreteľom na nariadenie Európskeho parlamentu a Rady (EÚ) 2024/1449 zo 14. mája 2024 o zriadení Nástroja na podporu reforiem a rastu pre západný Balkán[footnoteRef:4], [4:  	Ú. v. EÚ L, 2024/1449, 24.5.2024, ELI: http://data.europa.eu/eli/reg/2024/1449/oj.] 

–	so zreteľom na závery predsedníctva zo zasadnutia Európskej rady v Solúne, ktoré sa konalo 19. a 20. júna 2003,
–	so zreteľom na vyhlásenia zo samitov EÚ – západný Balkán, ktoré sa konali v rokoch 2018, 2020 a 2021 v Sofii (Bulharsko), v Záhrebe (Chorvátsko) a v Brde pri Kranju (Slovinsko),
–	so zreteľom na stretnutie vedúcich predstaviteľov krajín západného Balkánu, ktoré sa uskutočnilo 1. júla 2025 v Skopje (Severné Macedónsko), o pláne rastu pre západný Balkán,
–	so zreteľom na vyhlásenie prijaté na samite EÚ – západný Balkán, ktorý sa konal 17. decembra 2025,
–	so zreteľom na závery predsedníctva o rozšírení zo 16. decembra 2025,
–	so zreteľom na berlínsky proces, ktorý sa začal 28. augusta 2014,
–	so zreteľom na závery predsedu zo samitu o berlínskom procese, ktorý sa konal 22. októbra 2025,
–	so zreteľom na oznámenie Komisie zo 6. októbra 2020 s názvom Hospodársky a investičný plán pre západný Balkán (COM(2020)0641),
–	so zreteľom na oznámenie Komisie z 8. novembra 2023 s názvom Nový plán rastu pre západný Balkán (COM(2023)0691),
–	so zreteľom na oznámenie Komisie z 20. marca 2024 o reformách pred rozšírením a o preskúmaní politík (COM(2024)0146),
–	so zreteľom na oznámenie Komisie z 8. júla 2025 s názvom Správa o právnom štáte 2025 – Situácia v oblasti právneho štátu v Európskej únii (COM(2025)0900) a na sprievodný pracovný dokument útvarov Komisie s názvom Správa o právnom štáte 2025 – Kapitola o situácii v oblasti právneho štátu v Čiernej Hore (SWD(2025)0929),
–	so zreteľom na oznámenie Komisie zo 4. novembra 2025 s názvom Oznámenie o politike rozširovania EÚ za rok 2025 (COM(2025)0690) a na sprievodný pracovný dokument útvarov Komisie s názvom Správa o Čiernej Hore za rok 2025 (SWD(2025)0754),
–	so zreteľom na prehľad a hodnotenie krajiny uskutočnené Komisiou 2. júna 2025 v oblasti programu hospodárskych reforiem Čiernej Hory a na spoločné závery dialógu o hospodárskych a finančných otázkach s regionálnymi partnermi, ktorý sa uskutočnil 13. mája 2025,
–	so zreteľom na výsledky konferencií o pristúpení s Čiernou Horou, ktoré sa konali 22. júna 2021, 13. decembra 2021, 29. januára 2024, 26. júna 2024, 16. decembra 2024, 27. júna 2025, 16. decembra 2025, 26. januára 2026 a 17. marca 2026,
–	so zreteľom na výsledok 11. zasadnutia rady pre stabilizáciu a pridruženie EÚ – Čierna Hora, ktoré sa konalo 14. júla 2022,
–	so zreteľom na zoznam EÚ obsahujúci jurisdikcie, ktoré nespolupracujú na daňové účely,
–	so zreteľom na vyhlásenie a odporúčania prijaté na 23. a 24. zasadnutí Parlamentného výboru pre stabilizáciu a pridruženie EÚ – Čierna Hora, ktoré sa konali 2. a 3. apríla 2025 a 18. a 19. septembra 2025,
–	so zreteľom na pristúpenie Čiernej Hory k NATO 5. júna 2017,
–	so zreteľom na svoje predchádzajúce uznesenia o Čiernej Hore,
–	so zreteľom na článok 55 rokovacieho poriadku,
–	so zreteľom na správu Výboru pre zahraničné veci (A10-0143/2026),
A.	keďže rozširovanie je kľúčovým nástrojom zahraničnej politiky EÚ a strategickou investíciou do mieru, bezpečnosti a prosperity na európskom kontinente, najmä v kontexte meniacej sa geopolitickej situácie a bezpečnostných výziev v Európe;
B.	keďže každá kandidátska krajina je pri plnení kodanských kritérií posudzovaná podľa vlastných zásluh, a to na základe prísnych, avšak spravodlivých podmienok a merateľných výsledkov, najmä v oblastiach právneho štátu a dodržiavania hodnôt EÚ a jej spoločnej zahraničnej a bezpečnostnej politiky;
C.	keďže Čierna Hora požiadala o členstvo v EÚ v roku 2008; keďže v roku 2010 jej bol udelený štatút kandidátskej krajiny; keďže rokovania sa začali v roku 2012; keďže vláda Čiernej Hory vyhlásila ambíciu stať sa do roku 2028 28. členským štátom EÚ;
D.	keďže Čierna Hora je kandidátskou krajinou, ktorá na ceste k pristúpeniu k EÚ dosiahla najväčší pokrok; keďže Čierna Hora otvorila všetkých 33 rokovacích kapitol, z ktorých niektoré už boli uzavreté; keďže ďalší pokrok závisí od trvalých výsledkov pri vykonávaní reforiem, najmä v kapitolách 23 a 24;
E.	keďže EÚ je najdôveryhodnejším partnerom Čiernej Hory a dôveruje jej 69 % občanov tejto krajiny, čo je jedna z najvyšších mier dôvery v EÚ v regióne; keďže sa tým zvyšuje povinnosť politických aktérov uskutočniť zodpovedné, konzistentné a účinné reformy;
F.	keďže trvalý politický záväzok kandidátskych krajín aj EÚ má zásadný význam pre zachovanie konzistentnosti, dôveryhodnosti, transparentnosti a celkovej účinnosti procesu rozširovania; keďže bilaterálne otázky by sa mali riešiť na bilaterálnej úrovni a nemali by sa využívať na blokovanie alebo ďalšie politizovanie procesu rozširovania;
G.	keďže EÚ je naďalej hlavným hospodárskym a finančným partnerom Čiernej Hory a jej najväčším obchodným partnerom; keďže bezproblémové fungovanie obchodných a dopravných tokov medzi Čiernou Horou a EÚ má zásadný význam pre hospodársku stabilitu, odolnosť dodávateľského reťazca a postupnú integráciu krajiny do vnútorného trhu EÚ;
H.	keďže stabilita Čiernej Hory má zásadný význam pre bezpečnosť západného Balkánu a EÚ; keďže zahraničné politické projekty usilujúce sa o cezhraničný vplyv na základe etnickej alebo náboženskej príslušnosti predstavujú riziko narušenia zvrchovanosti a ústavného poriadku krajín v regióne; keďže budúcnosť západného Balkánu spočíva v európskej integrácii, a nie v súperiacich geopolitických sférach vplyvu či v regionálnych zoskupeniach založených na etnickej príslušnosti;
I.	keďže Čierna Hora je naďalej zraniteľná voči pokusom o manipuláciu informačného priestoru zo zahraničia a zvnútra; keďže Komisia zdôraznila potrebu uzavrieť tento priestor pred zahraničným zasahovaní a manipuláciou s informáciami vrátane dezinformácií a posilniť odolnosť spoločnosti; keďže Rusko sa usiluje o posilnenie svojho vplyvu na západnom Balkáne, a to aj v Čiernej Hore, prostredníctvom strategického využívania náboženských, kultúrnych a tzv. hodnotovo orientovaných naratívov, ktorých cieľom je formovať verejnú diskusiu a oslabovať euroatlantickú integráciu;
J.	keďže napriek určitému inštitucionálnemu pokroku sú korupcia a organizovaná trestná činnosť naďalej prítomné vo viacerých odvetviach hospodárstva a verejných inštitúciách Čiernej Hory;
K.	keďže základom finančnej stability a dôvery v kontexte pristúpenia k EÚ zostáva zosúladenie s acquis EÚ v oblasti daní a dobrej správy daňových záležitostí;
Záväzok v súvislosti s pristúpením k EÚ
1.	víta stály pokrok Čiernej Hory v reformách súvisiacich s EÚ, ktorý sa opiera o širokú politickú angažovanosť a ambíciu dokončiť rokovania do konca roka 2026; víta predbežné uzatvorenie ďalších šiestich rokovacích kapitol v roku 2025 a štyroch v roku 2026, čím sa celkový počet uzavretých kapitol zvýšil na 16; opakuje, že v plnej miere podporuje budúcnosť krajiny v EÚ; víta zriadenie ad hoc pracovnej skupiny v Rade pre vypracovanie zmluvy o pristúpení s Čiernou Horou ako dôležitý krok v správnom čase k pokročeniu v záverečnej fáze procesu pristúpenia Čiernej Hory k EÚ a opätovnému potvrdeniu záväzku EÚ k rozširovaniu;
2.	opätovne potvrdzuje, že Čierna Hora zostáva na poprednom mieste v procese pristúpenia k EÚ, a zdôrazňuje, že tempo a postupnosť rozširovania sa musia naďalej riadiť zásadou individuálnych zásluh; zdôrazňuje, že pokrok smerom k členstvu by sa mal posudzovať výlučne na základe objektívneho plnenia stanovených referenčných kritérií; vyzýva, aby sa nepretržité reformné úsilie odrazilo v rovnako dôveryhodnej, predvídateľnej a včasnej perspektíve členstva v EÚ; zdôrazňuje, že integrita politiky rozširovania spočíva v dôslednosti, spravodlivosti a rovnakom zaobchádzaní, ktoré odráža preukázanú úroveň pripravenosti každého kandidáta;
3.	víta širokú a konzistentnú verejnú podporu občanov Čiernej Hory na európskej ceste krajiny, pričom veľká väčšina občanov vyjadruje dôveru v budúcnosť Čiernej Hory v EÚ;
4.	nabáda všetkých politických aktérov, aby sa naďalej sústredili na úspešné ukončenie prístupových rokovaní, zachovali pritom potrebnú dynamiku a zintenzívnili svoje úsilie o vykonávanie potrebných reforiem; zdôrazňuje potrebu politickej stability a konštruktívnej spolupráce medzi jednotlivými stranami v tomto smere; zdôrazňuje, že skutočný pokrok závisí od účinného vykonávania prijatých reforiem a od trvalých a merateľných výsledkov v oblasti právneho štátu, vrátane vynášania právoplatných odsúdení v prípadoch korupcie na vysokej úrovni a organizovanej trestnej činnosti; vyzýva Čiernu Horu, aby ďalej pokročila v plnení referenčných kritérií na uzavretie kapitoly, najmä kapitol 23 a 24;
5.	vyzýva všetky štátne orgány, aby konali v duchu inštitucionálnej zodpovednosti a zabezpečili, aby politické rozdiely neodďaľovali prijatie a vykonávanie reforiem súvisiacich s EÚ; zdôrazňuje, že ochrana strategického cieľa, ktorým je členstvo v EÚ, musí zostať spoločnou národnou prioritou, ktorá má prednosť pred straníckymi záujmami; naliehavo vyzýva parlament a vládu Čiernej Hory, aby zabránili tomu, aby politika identity odvádzala pozornosť od programu EÚ alebo vytvárala napätie vo vzťahoch so susednými krajinami, a tak zabezpečili, že Čierna Hora zostane pevne na ceste k EÚ;
6.	vyzýva Čiernu Horu ako kandidátsku krajina, ktorá doteraz najviac pokročila, aby naďalej zohrávala konštruktívnu a stabilizujúcu úlohu v regióne a svojím vedúcim postavením ukázala, že zvrchovanosť, občianska identita a európska integrácia sa navzájom posilňujú;
7.	víta skutočnosť, že Čierna Hora dosiahla stabilný úplný súlad so spoločnou zahraničnou a bezpečnostnou politikou EÚ, a to aj pokiaľ ide o reštriktívne opatrenia EÚ, najmä tie, ktoré sa týkajú útočnej vojny Ruska proti Ukrajine, ako aj jej zásadový postoj v Organizácii Spojených národov a účasť na misiách a operáciách EÚ v oblasti krízového riadenia, a na misiách NATO a ďalších medzinárodných multilaterálnych misiách vrátane operácie námorných síl EÚ ATALANTA, vojenskej pomocnej misie EÚ na podporu Ukrajiny (EUMAM Ukraine), a mierových síl KFOR; oceňuje rozhodnutie čiernohorského parlamentu schváliť účasť krajiny na misii EUMAM Ukraine; opätovne potvrdzuje, že dôsledné zosúladenie Čiernej Hory so spoločnou zahraničnou a bezpečnostnou politikou EÚ vrátane reštriktívnych opatrení voči Rusku je kľúčovým ukazovateľom jej strategickej orientácie; zdôrazňuje, že musí byť naďalej neochvejné; zdôrazňuje, že neochvejný záväzok politických predstaviteľov Čiernej Hory k nezávislej štátnosti a strategickej európskej orientácii krajiny je popri technických referenčných kritériách reforiem aj naďalej kľúčovým politickým kritériom;
8.	víta dialóg o bezpečnosti a obrane medzi EÚ a Čiernou Horou vrátane štruktúrovaných výmen názorov o spolupráci v oblasti bezpečnosti a obrany, odolnosti voči novým hrozbám a spolupráci v oblasti podpory Ukrajiny;
9.	víta rozhodnutie čiernohorského parlamentu vyslať príslušníkov svojich ozbrojených síl na misiu EUMAM Ukraine, čo signalizuje jasný a neochvejný súlad s bezpečnostnými prioritami EÚ a NATO; pripomína, že Čierna Hora je kľúčovým spojencom EÚ v regióne; víta rozhodnutie čiernohorskej vlády splniť záväzok, že výdavky na obranu dosiahnu 2 %;
10.	je aj naďalej vážne znepokojený pretrvávajúcim a čoraz silnejším zahraničným zasahovaním, destabilizačnými aktivitami, hybridnými hrozbami a dezinformačnými kampaňami aktérov z tretích krajín v Čiernej Hore, ktorých cieľom je oslabiť demokratické inštitúcie, spoločenskú súdržnosť a strategickú orientáciu Čiernej Hory na členstvo v EÚ a NATO; zdôrazňuje, že takéto zasahovanie predstavuje priamu hrozbu pre právny štát, demokratickú správu vecí verejných a národnú suverenitu; berie na vedomie najmä škodlivý vplyv Číny, Ruska a Srbska;
11.	s vážnym znepokojením berie na vedomie správy, že stúpenci srbského prezidenta Vučića pricestovali 3. júna 2026 do Tivatu v snahe destabilizovať Čiernu Horu a narušiť samit EÚ – západný Balkán; ďalej konštatuje, že niektorí zúčastnení boli už predtým identifikovaní na provládnych mobilizáciách, zapojili sa do potláčania študentských protestov v Srbsku a spáchali násilné trestné činy alebo priestupky; dôrazne odsudzuje praktiky štruktúr spojených so srbskou vládnucou stranou, ktorých cieľom je destabilizovať Čiernu Horu a brániť jej v ceste do EÚ;
12.	vyzýva na vytvorenie prispôsobenej podpory zo strany EÚ a NATO a ich posilnenej spolupráce s Čiernou Horou s cieľom zaviesť dôraznejšie opatrenia na boj proti takýmto hybridným hrozbám, zahraničnej manipulácii s informáciami a skrytému politickému financovaniu a zvýšiť spoločenskú a inštitucionálnu odolnosť vrátane posilnenia kybernetickej bezpečnosti, zlepšenia mediálnej gramotnosti na všetkých úrovniach vzdelávania, zabezpečenia primeranej odbornej prípravy učiteľov a moderných učebných zdrojov, posilnenia strategickej komunikácie, zlepšenia kapacít na boj proti dezinformáciám a posilnenia transparentnosti vlastníctva médií; vyzýva Komisiu, aby zabezpečila, že Čierna Hora bude môcť v plnej miere využívať výhody Európskeho štítu na obranu demokracie; vyzýva na posilnenie mechanizmov preverovania a integrity v rámci bezpečnostných a spravodajských služieb Čiernej Hory;
13.	vyjadruje znepokojenie nad politickou inštrumentalizáciou náboženských inštitúcií zo strany zahraničných aktérov; zdôrazňuje, že náboženské organizácie musia pôsobiť transparentne a nezávisle od zahraničného politického vplyvu, pričom musia v plnej miere rešpektovať ústavný a sekulárny rámec Čiernej Hory;
14.	vyzýva EÚ a Čiernu Horu, aby pokračovali v cielenej strategickej komunikácii o prínosoch rozširovania a členstva v EÚ a výrazne ju posilnili tým, že zaujmú proaktívnejší prístup prispôsobený miestnym podmienkam v úzkej spolupráci s vnútroštátnymi inštitúciami a občianskou spoločnosťou; so znepokojením konštatuje, že podľa najnovšieho osobitného prieskumu Eurobarometra si len 39 % občanov Čiernej Hory myslí, že sú dobre alebo veľmi dobre informovaní o EÚ;
15.	víta aktívnu angažovanosť čiernohorského parlamentu v Parlamentnom výbore pre stabilizáciu a pridruženie EÚ – Čierna Hora;
16.	víta usporiadanie občianskeho fóra nazvaného Citizens at the Heart of the Enlargement of the European Union (Občania v centre rozširovania Európskej únie), ktoré sa konalo 20. a 21. septembra 2025 v Podgorici v Čiernej Hore;
17.	víta vymenovanie mesta Nikšić za Európske hlavné mesto kultúry 2030 a mesta Podgorica za Európske hlavné mesto mládeže 2028, pričom zdôrazňuje ich úlohu pri podpore angažovanosti mládeže, inovácií, kultúrnej výmeny a užších väzieb medzi Čiernou Horou a EÚ;
Demokracia a právny štát
18.	zdôrazňuje význam čiernohorského parlamentu v prístupovom procese a podčiarkuje jeho kľúčovú úlohu pri zabezpečovaní demokratickej zodpovednosti, parlamentného dohľadu a transparentnosti legislatívneho procesu; nabáda ku konštruktívnemu dialógu a spolupráci naprieč politickým spektrom s cieľom prijímať kvalitné právne predpisy, ktorými sa vyriešia alebo významne zlepšia štrukturálne problémy a ktoré Čiernej Hore umožnia, aby napredovala na ceste k pristúpeniu; zdôrazňuje, že úzka spolupráca medzi vládou a parlamentom Čiernej Hory má zásadný význam pre včasné a účinné vykonanie reforiem; zdôrazňuje, že zrýchlenie legislatívneho procesu by nemalo obmedziť zmysluplnú parlamentnú diskusiu ani úlohu opozície, a vyzýva na primeranú rovnováhu medzi tempom realizácie reforiem a kvalitou legislatívnej kontroly;
19.	víta zmeny volebného zákona Čiernej Hory, najmä tie, ktoré sa týkajú dohľadu nad financovaním kampaní a nad médiami, integrity volieb, rodových kvót na volebných zoznamoch a jednodňových komunálnych volieb; naliehavo vyzýva Čiernu Horu, aby dosiahla plný súlad s normami EÚ a aby v plnej miere vykonala všetky zostávajúce odporúčania, ktoré vydali Úrad pre demokratické inštitúcie a ľudské práva Organizácie pre bezpečnosť a spoluprácu v Európe a Skupina štátov proti korupcii, najmä v súvislosti s transparentnosťou výdavkov politických strán vrátane využívania výdavkov finančných prostriedkov určených pre ženské organizácie v politických stranách, s online politickou reklamou vrátane zverejňovania sponzorov a kritérií zacielenia a s predchádzaním zneužívaniu štátnych zdrojov, aktualizáciou volebného zoznamu a riešením otázky registrácie pobytu; pripomína, že by sa to malo uskutočniť prostredníctvom transparentného a inkluzívneho procesu konzultácií so všetkými príslušnými zainteresovanými stranami; vyzýva čiernohorské orgány, aby pred voľbami systematicky chránili volebné informačné prostredie vytvorením kanálov rýchlej spolupráce medzi volebnou správou, regulačným orgánom pre médiá a príslušnými orgánmi s cieľom odhaľovať koordinované dezinformácie a nezákonné zasahovanie a reagovať na ne, a to v plnom súlade so slobodou prejavu;
20.	víta zahrnutie Čiernej Hory do správy Komisie o právnom štáte 2025;
21.	požaduje, aby menovanie sudcov bolo rýchlejšie, založené na zásluhách a transparentných postupoch, ktoré nepodliehajú politickému vplyvu a sú založené na odbornosti a bezúhonnosti a pri ktorých nedochádza k oneskoreniam pri spracovaní, vrátane menovania sudcov ústavného súdu a členov súdnej a prokurátorskej rady, a to v úplnom súlade s požiadavkami referenčných kritérií na uzavretie kapitoly; zdôrazňuje kľúčový význam plne funkčného ústavného súdu pre stabilitu právneho poriadku a volebného rámca; vyjadruje vážne znepokojenie nad nepretržitými prieťahmi vo vymenúvaní sudcu ústavného súdu, čo by mohlo narušiť plné fungovanie jednej z najdôležitejších inštitúcií na ochranu právneho štátu a integrácie do EÚ;
22.	naliehavo vyzýva Čiernu Horu, aby ďalej zosúlaďovala svoj právny rámec s acquis EÚ a európskymi normami v oblasti nezávislosti, zodpovednosti, nestrannosti, integrity a profesionality súdnictva a aby vykonala zostávajúce odporúčania; vyzýva na väčšiu účinnosť súdneho systému vrátane zníženia počtu nevybavených prípadov, najmä v oblasti korupcie a organizovanej trestnej činnosti, čo má zásadný význam pre posilnenie dôvery verejnosti a splnenie podmienok členstva v EÚ; pripomína, že referenčné kritériá na uzavretie kapitoly si vyžadujú preukázateľné výsledky v praxi vrátane zlepšenia pracovných podmienok, dostatočného počtu zamestnancov a účinnej správy prípadov, keďže pretrvávajúce štrukturálne nedostatky naďalej ovplyvňujú efektívnosť súdnictva; víta opatrenia na zvýšenie príťažlivosti kariéry v súdnictve; vyzýva na prijatie čiernohorského zákona o platoch a ďalších právach súvisiacich s výkonom funkcií súdov a ústavného súdu s cieľom zabezpečiť primerané, stabilné a predvídateľné platy a pracovné podmienky sudcov a prokurátorov, ktoré sú nevyhnutnou zárukou ich nezávislosti a správneho fungovania justičného systému;
23.	konštatuje, že experti občianskej spoločnosti vyjadrili vážne obavy, pokiaľ ide o podstatu pozmeňujúcich návrhov vlády týkajúcich sa prokurátorskej rady, a to že tieto návrhy neposilňujú významným spôsobom jej nezávislosť a môžu dokonca sťažiť zabezpečenie skutočne nezávislého zloženia prokurátorskej rady; so znepokojením berie na vedomie prijatie zmien zákona o vnútorných veciach a zákona o Národnej bezpečnostnej agentúre napriek silnej kritike zo strany opozície a občianskej spoločnosti; požaduje transparentné postupy a skutočnú spoluprácu a konzultácie so všetkými zainteresovanými stranami vrátane opozície, právnych expertov a Komisie, najmä pokiaľ ide o zákony týkajúce sa procesu integrácie do EÚ;
24.	dôrazne odsudzuje častý politický a verejný nátlak na sudcov a prokurátorov a vyzýva príslušné inštitúcie, aby okamžite a účinne reagovali na ochranu ich nezávislosti a integrity;
25.	vyzýva na ďalšie zlepšenie výsledkov vyšetrovania a trestného stíhania v prípadoch korupcie na vysokej úrovni vrátane konfiškácie majetku; naliehavo vyzýva Čiernu Horu, aby zintenzívnila proaktívne vyšetrovanie a stíhanie korupcie na vysokej úrovni a aby posilnila kapacitu a výkonnosť súdnych a protikorupčných orgánov; konštatuje, že Agentúra pre prevenciu korupcie má pretrvávajúce nedostatky vo vedení, obmedzený počet zamestnancov a nedostatočnú finančnú nezávislosť, čo obmedzuje jej celkový vplyv, a vyzýva na prijatie opatrení na zabezpečenie jej úplnej prevádzkovej, finančnej a funkčnej nezávislosti v súlade s európskymi normami; vyzýva na ďalšie zosúladenie s acquis EÚ a normami EÚ v oblasti boja proti korupcii a naliehavo vyzýva Čiernu Horu, aby riešila všetky zvyšné odporúčania v tejto oblasti;
26.	vyzýva na komplexnú politiku integrity s cieľom chrániť orgány presadzovania práva a súdnictvo pred korupciou a organizovanou trestnou činnosťou; vyzýva na vytvorenie disciplinárnych mechanizmov a silnejších a účinnejších mechanizmov etickej zodpovednosti, najmä v prípadoch týkajúcich sa nepriznania majetku, s cieľom zabezpečiť zmysluplnú a účinnú zodpovednosť v praxi; víta pokrok dosiahnutý v oblastiach, ako je regulácia lobingu, ochrana oznamovateľov a transparentnosť verejného obstarávania, ktorý dokazuje, že cielené a riadne realizované reformy môžu priniesť hmatateľné výsledky;
27.	naliehavo vyzýva Čiernu Horu, aby zvýšila účinnosť trestného stíhania a súdnych konaní v prípadoch závažnej a organizovanej trestnej činnosti s cieľom dosiahnuť uspokojivé výsledky v prípade právoplatných rozsudkov a konfiškácie majetku; konštatuje, že v oblasti boja proti praniu špinavých peňazí dosiahla Čierna Hora významný pokrok pri zlepšovaní svojho rámca pre boj proti praniu špinavých peňazí a financovaniu terorizmu, ako aj pri uplatňovaní sankcií EÚ;
28.	víta prebiehajúcu spoluprácu Čiernej Hory s agentúrami Frontex, Europol, Eurojust a Agentúrou Európskej únie pre odbornú prípravu v oblasti presadzovania práva v boji proti cezhraničnej trestnej činnosti vrátane obchodovania so zbraňami, s drogami a ľuďmi, ako aj v boji proti terorizmu a extrémizmu; zdôrazňuje potrebu posilniť spoluprácu v oblasti boja proti drogám;
29.	opakuje svoju výzvu Čiernej Hore, aby plne zosúladila svoju vízovú politiku s vízovou politikou EÚ, najmä pokiaľ ide o krajiny, ktoré predstavujú bezpečnostné riziká; berie na vedomie rozhodnutie čiernohorskej vlády odstrániť v roku 2025 niekoľko krajín zo zoznamu krajín oslobodených od vízovej povinnosti; pripomína, že ide o požiadavku referenčného kritéria na uzavretie kapitoly 24;
30.	zdôrazňuje význam transparentnej a zodpovednej verejnej správy, silnejšej administratívnej kapacity a profesionálnej verejnej služby založenej na zásluhách; so znepokojením konštatuje, že pokračujúce rozsiahle prijímanie zamestnancov vo verejnej správe bez transparentných kritérií a jasného posúdenia potrieb narúša zásady prijímania pracovníkov na základe zásluh a profesionalizácie; vyzýva na ďalšiu depolitizáciu vymenúvania do vyšších štátnych funkcií, zavedenie jasných mechanizmov hodnotenia založeného na výkonnosti a kontinuitu odborných znalostí;
Základné slobody a ľudské práva
31.	vyjadruje poľutovanie nad tým, že národnostné menšiny, zraniteľné skupiny vrátane Rómov a Egypťanov, osôb so zdravotným postihnutím a LGBTIQ+ osôb sú v Čiernej Hore naďalej vystavené diskriminácii, nenávistným prejavom, najmä na internete, a zločinom z nenávisti; víta nedávne prijatie zákona o ochrane rovnosti a zákaze diskriminácie; vyzýva na posilnenie uplatňovania rovnakého zaobchádzania s etnickými komunitami, čím sa zabezpečí, aby sa všetkým etnickým, náboženským a sociálnym skupinám zaručili rovnaké práva a príležitosti, ako aj plná a účinná účasť na spoločenskom, politickom a hospodárskom živote; uznáva, že ochrana práv menšín má zásadný význam pre podporu sociálnej súdržnosti a demokratickej správy vecí verejných a presadzovanie európskych hodnôt; naliehavo vyzýva Čiernu Horu, aby prijala a presadzovala komplexné právne predpisy a politiky, ktoré zabránia diskriminácii a podporia inkluzívnosť;
32.	vyzýva Čiernu Horu, aby v plnej miere vykonávala zákon o registrovaných partnerstvách;
33.	vyzýva Čiernu Horu, aby vykonávala stratégiu deinštitucionalizácie osôb so zdravotným postihnutím, ako aj silný systém ochrany detí založený na komunitnej starostlivosti;
34.	uznáva multietnický charakter čiernohorskej spoločnosti a vyzýva na väčšie rešpektovanie všetkých jazykov, tradícií a kultúrneho dedičstva miestnych komunít a národnostných menšín; vyzýva Čiernu Horu, aby zintenzívnila úsilie o zabezpečenie nediskriminačného používania jazykov menšín vo vzdelávaní a vo vyhradenom mediálnom priestore v štátnych a miestnych médiách; vyzýva na rešpektovanie multietnickej identity Kotorskej boky, najmä uznaním kultúrneho dedičstva chorvátskej komunity; vyjadruje hlboké znepokojenie nad prebiehajúcimi rozsiahlymi stavebnými prácami v lokalite UNESCO Kotorská boka, ktoré majú vplyv na zachovanie dedičstva a ochranu prírodnej lokality, a vyzýva na doriešenie právnej ochrany parku Miločer;
35.	konštatuje, že diskusie o identite sa musia viesť citlivo a inkluzívne, aby sa predišlo polarizácii a dosiahol široký konsenzus v otázkach, ktoré majú zásadný význam pre nezávislosť, suverenitu a európsku cestu Čiernej Hory; opätovne vyjadruje znepokojenie nad pokusmi o zmenu zákona o čiernohorskom občianstve v parlamente Čiernej hory, ktorá má umožniť nadobudnutie dvojakého občianstva, čo by mohlo mať vážne a dlhodobé dôsledky na rozhodovací proces a identitu krajiny; nabáda orgány, aby pokračovali v konzultáciách a koordinácii s EÚ v súvislosti s akýmikoľvek prípadnými zmenami právnych predpisov s cieľom zabezpečiť ich úplný súlad s acquis EÚ a medzinárodnými normami a dodržiavanie základných práv;
36.	dôrazne odsudzuje všetky nenávistné prejavy, a to aj na internete, a trestné činy z nenávisti; víta nárast počtu stíhaní rasizmu a nenávistných prejavov, vyjadruje však znepokojenie nad nedostatočnými opatreniami proti prejavom, verejným vyhláseniam alebo symbolickým činom, ktoré glorifikujú vojnových zločincov alebo revidujú historické fakty; vyzýva Čiernu Horu, aby zintenzívnila inštitucionálnu reakciu na nenávistné prejavy, zabezpečila účinné vyšetrovanie a stíhanie a dosiahla úplný súlad s acquis EÚ;
37.	naliehavo vyzýva Čiernu Horu, aby zabezpečila účinné uplatňovanie svojich rámcov v oblasti základných práv vrátane prístupu k spravodlivosti a ochrany zraniteľných osôb a aby vykonala všetky odporúčania medzinárodných kontrolných orgánov;
38.	zdôrazňuje, že treba riešiť diskrimináciu žien, najmä žien patriacich k menšinovým skupinám; vyjadruje znepokojenie nad detskými manželstvami, ktoré neúmerne postihujú dievčatá z rómskych a egyptských komunít v Čiernej Hore; vyjadruje poľutovanie nad rozšírenosťou rodovo motivovaného násilia a postojov obviňujúcich obeť, ako aj rodovo motivovaných nenávistných prejavov a dezinformácií, a to aj na internete, najmä voči ženám vo verejnom a politickom živote; naliehavo vyzýva Čiernu Horu, aby pre rámec rodovej rovnosti zabezpečila primerané financovanie, zdroje, koordináciu a presadzovanie; vyzýva príslušné orgány, aby boli obozretnejšie a zaviedli systémy podpory pre obete rodovo motivovaného a domáceho násilia; vyzýva na zlepšenie zberu údajov o domácom a rodovo motivovanom násilí, príjmoch a platoch, zdravotnej starostlivosti a sociálnom zabezpečení; vyzýva čiernohorské orgány, aby zabezpečili zvýšenie politickej účasti žien;
39.	berie na vedomie politiku nulovej tolerancie Čiernej Hory voči násiliu páchanom na novinároch a odsudzuje zastrašovanie a všetky prípady silných verbálnych útokov verejných predstaviteľov a politických strán proti zástupcom médií a občianskej spoločnosti, a to najmä proti ženám pracujúcim v médiách a obhajcom ľudských práv; vyjadruje znepokojenie nad využívaním neformálnych predvolaní a vyšetrovacích výsluchov voči novinárom, publicistom a aktérom občianskej spoločnosti za ich kritiku verejných činiteľov; vyzýva na rýchle a účinné presadzovanie práva a na účinnú súdnu ochranu, pričom sa treba prednostne zamerať na vedenie vyšetrovania a úplné a účinné ďalšie kroky v nevyriešených prípadoch, ako je vražda Duška Jovanovića, ako aj odrádzajúce sankcie; konštatuje, že v čiernohorskom právnom systéme chýba konkrétne vymedzenie alebo zrýchlený postup na identifikáciu a zamietnutie strategických žalôb proti účasti verejnosti, a vyzýva na zavedenie takýchto mechanizmov;
40.	zdôrazňuje kľúčovú úlohu slobodných a pluralitných médií ako základného piliera demokratickej spoločnosti; pripomína, že zabezpečenie nezávislosti verejnoprávneho vysielateľa a regulačného orgánu médií zostáva referenčným kritériom na uzavretie kapitoly 23; zdôrazňuje, že je dôležité zabezpečiť úplnú transparentnosť vlastníctva a financovania médií, a to aj v prípade online médií; víta nedávne menovanie členov Rady Agentúry pre audiovizuálne mediálne služby a zdôrazňuje, že táto agentúra musí byť schopná pôsobiť nezávisle a bez politických vplyvov; vyjadruje znepokojenie nad pretrvávajúcim politickým vplyvom na verejnoprávneho vysielateľa a vyzýva orgány, aby rešpektovali súdne konania, obnovili zákonnosť a zaručili inštitucionálnu a redakčnú nezávislosť vysielateľa; vyzýva Čiernu Horu, aby zosúladila svoje právne predpisy v oblasti médií s európskym aktom o slobode médií[footnoteRef:5] a zvýšila odolnosť voči zahraničnému vplyvu a dezinformáciám; vyzýva na úplnú transparentnosť vlastníckych štruktúr médií a zahraničných zdrojov financovania, najmä ak sú spojené s politickými aktérmi alebo záujmami cudzích štátov, s cieľom zabrániť skrytému zahraničnému vplyvu na verejnú diskusiu v Čiernej Hore; [5:  	Nariadenie Európskeho parlamentu a Rady (EÚ) 2024/1083 z 11. apríla 2024, ktorým sa stanovuje spoločný rámec pre mediálne služby na vnútornom trhu a mení smernica 2010/13/EÚ (Európsky akt o slobode médií) (Ú. v. EÚ L, 2024/1083, 17.4.2024, ELI: http://data.europa.eu/eli/reg/2024/1083/oj).] 

41.	víta dynamickú a konštruktívnu občiansku spoločnosť Čiernej Hory, ktorá zohráva kľúčovú a pozitívnu úlohu v reformnom procese; vyzýva na zmysluplné zapojenie občianskej spoločnosti do tvorby politík, a to aj prostredníctvom zabezpečenia systematickejšej spolupráce a včasného prístupu k relevantným informáciám; naliehavo vyzýva orgány, aby zabezpečili, že pri tvorbe právnych predpisov súvisiacich s pristúpením k EÚ sa nebudú obchádzať požiadavky na verejné konzultácie a zavedené normy participatívneho riadenia; vyzýva, aby sa po dlhej prestávke obnovila práca Rady pre spoluprácu medzi vládou a mimovládnymi organizáciami s cieľom budovať vzťahy a skutočne zapájať občiansku spoločnosť do transparentného legislatívneho procesu od jeho počiatočnej fázy;
42.	naliehavo vyzýva Čiernu Horu, aby v plnej miere plnila všetky odporúčania Európskeho výboru na zabránenie mučeniu a neľudskému alebo ponižujúcemu zaobchádzaniu alebo trestaniu; so znepokojením berie na vedomie rastúci počet sťažností týkajúcich sa mučenia a výpovedí pod nátlakom, hromadenie nevyriešených prípadov a obmedzené využívanie záruk, ako je audiovizuálny záznam výsluchov; vyjadruje poľutovanie nad nedôslednými konaniami o pozastavení výkonu funkcie a disciplinárnymi konaniami, ako aj nad miernymi sankciami v prípadoch zlého zaobchádzania zo strany polície a vyzýva na rýchle, účinné a nestranné vyšetrovanie;
Zmierenie a dobré susedské vzťahy 
43.	víta, že Čierna Hora usporiada 5. júna 2026 v Tivate samit EÚ – západný Balkán, ktorý predstavuje dôležitú platformu na posilnenie regionálnej spolupráce, napredovanie procesu pristúpenia, prehĺbenie hospodárskej integrácie a riešenie spoločných výziev;
44.	zdôrazňuje kľúčovú úlohu dobrých susedských vzťahov a regionálnej spolupráce v procese rozširovania; pripomína, že dobré susedské vzťahy sú jedným z kľúčových kritérií pri hodnotení pokroku v prístupovom procese Čiernej Hory v súlade s rokovacím rámcom EÚ; vyzýva na konštruktívne riešenia zvyšných dvojstranných otázok v duchu vzájomného rešpektu, pričom prioritou sú záujmy občanov; pripomína, že by sa malo zabrániť využívaniu nevyriešených dvojstranných a regionálnych sporov na blokovanie prístupového procesu kandidátskych krajín; víta bilaterálne konzultácie medzi Chorvátskom a Čiernou Horou ako konštruktívny mechanizmus na riešenie otvorených otázok a posilňovanie dôvery;
45.	chváli Čiernu Horu za jej dôsledný pokrok v oblasti vnútroštátneho riešenia prípadov vojnových zločinov; konštatuje však, že od júna 2024 úrad špeciálneho prokurátora nezačal žiadne nové vyšetrovanie ani nepodal žiadnu obžalobu v prípadoch vojnových zločinov a že nenastal žiadny pokrok v súvislosti so zodpovednosťou velenia; zdôrazňuje potrebu zintenzívniť úsilie a pokračovať v budovaní dôveryhodných a trvalých výsledkov účinného vyšetrovania, stíhania a súdnych konaní v prípadoch vojnových zločinov, vrátane prípadov na vysokej úrovni, v súlade s medzinárodným právom a normami; v tejto súvislosti zdôrazňuje význam prístupu k archívom;
46.	nabáda Čiernu Horu, aby naďalej aktívne pristupovala k zabezpečeniu prístupu k spravodlivosti a účinnému odškodneniu obetí, a to aj ich inštitucionálnej podpore, vrátane zabezpečenia primeraného a spravodlivého odškodnenia pre všetky osoby, ktoré boli v 90. rokoch 20. storočia vojnovými zajatcami v táboroch v Čiernej Hore; víta regionálnu spoluprácu v týchto otázkach a vyzýva na plnú spoluprácu v regióne a s členskými štátmi EÚ vrátane výmeny dôkazov a objasnenia osudu nezvestných osôb; víta zatknutie osoby v Čiernej Hore na základe žiadosti Chorvátska, ktorá bola v neprítomnosti odsúdená za vojnové zločiny spáchané na vojnových zajatcoch, a oceňuje spoluprácu medzi príslušnými orgánmi oboch krajín na tomto prípade;
47.	opätovne vyjadruje znepokojenie nad prejavmi politického revizionizmu zo strany niektorých politických aktérov, ktoré oslabujú zodpovednosť a prehlbujú rozdelenie spoločnosti; dôrazne odsudzuje akúkoľvek glorifikáciu vojnových zločincov a verejné popieranie vojnových zločinov;
48.	vyjadruje znepokojenie nad politickými koncepciami a naratívmi v regióne, pomocou ktorých sa presadzuje cezhraničné zjednotenie alebo koordinácia na základe etnickej identity vrátane tzv. srbského sveta a ktoré spochybňujú suverenitu a územnú celistvosť susedných štátov; vyzýva všetkých regionálnych aktérov, aby rešpektovali nezávislosť Čiernej Hory a nezasahovali do jej vnútorných záležitostí; zdôrazňuje, že takéto naratívy sú nezlučiteľné so zásadami dobrých susedských vzťahov a s procesom pristúpenia k EÚ; zdôrazňuje, že budúcnosť západného Balkánu spočíva v integrácii do EÚ, a nie v súperiacich geopolitických sférach vplyvu;
49.	opakuje svoju výzvu na otvorenie archívov, ktoré sa týkajú bývalej Juhoslávie, a na sprístupnenie spisov tajnej služby bývalej Juhoslávie a kontrarozviedky Juhoslovanskej ľudovej armády, aby sa mohli podrobne preskúmať a prešetriť zločiny z komunistických čias;
50.	vyzýva na vyriešenie zostávajúcich otázok týkajúcich sa nehnuteľností; zdôrazňuje, že vyriešenie zostávajúcich otázok týkajúcich sa vlastníckych práv vrátane reštitúcií má zásadný význam pre splnenie povinností Čiernej Hory podľa kapitoly 23 a zostáva kľúčovým kritériom pre ukončenie rokovaní v oblasti základných práv;
Sociálno-ekonomické reformy
51.	víta zapojenie Čiernej Hory do plánu rastu EÚ pre západný Balkán; oceňuje jej pokrok vo vykonávaní reformného programu, na ktorý bolo vyplatených 18 miliónov EUR, a vyzýva na jeho ďalšie vykonávanie; zdôrazňuje význam merateľných a trvalých výsledkov pri vykonávaní reforiem, najmä v oblasti právneho štátu a riadenia verejných financií;
52.	ďalej nabáda Čiernu Horu, aby v plnej miere a účinne využila všetky finančné prostriedky EÚ, ktoré jej boli poskytnuté, okrem iného zlepšením správnej kapacity, urýchlením programovania a uzatvárania zmlúv a zlepšením koordinácie; zdôrazňuje význam rozsiahleho a zmysluplného zapojenia zainteresovaných strán vrátane miestnych orgánov, záujmových združení, sociálnych partnerov a občianskej spoločnosti do všetkých fáz, a to aj do koncipovania reformných opatrení, realizácie projektov a monitorovania výsledkov; pripomína podmienenosť finančnej podpory EÚ, podľa ktorej financovanie závisí od dosiahnutia hmatateľného pokroku v reformách a dodržiavania zásad právneho štátu;
53.	víta operatívne zapojenie Čiernej Hory do jednotnej oblasti platieb v eurách (SEPA), čo je zásadný krok smerom k hlbšej finančnej integrácii s EÚ a nižším transakčným nákladom pre občanov a podniky; berie na vedomie prvé zistenia, podľa ktorých sa od spustenia SEPA v októbri 2025 dosiahli výrazné úspory transakčných nákladov;
54.	víta návrh Komisie začať rokovania s partnermi zo západného Balkánu vrátane Čiernej Hory o rozšírení režimu EÚ „roaming za vnútroštátne ceny“, ktorý by občanom a podnikom umožnil využívať bezproblémové mobilné pripojenie za domáce ceny v celej EÚ a na západnom Balkáne, čím by sa posilnili medziľudské kontakty, upevnili hospodárske väzby, podporili vzdelávacie výmeny a uľahčil cestovný ruch; zdôrazňuje, že táto iniciatíva predstavuje konkrétny krok smerom k hlbšej predvstupovej integrácii, podporuje cezhraničné sociálne a hospodárske väzby a prináša občanom hmatateľné výhody vo veľkom predstihu pred plnohodnotným členstvom v EÚ; víta poverenie Rady na začatie rokovaní o rozšírení režimu „roaming za vnútroštátne ceny“ na partnerov zo západného Balkánu a vyzýva na včasné uzavretie dvojstranných dohôd s týmito partnermi;
55.	berie na vedomie hospodársky rast Čiernej Hory a naliehavo ju vyzýva, aby pokračovala vo fiškálnej disciplíne, štrukturálnych reformách, zlepšovaní správy vecí verejných a opatreniach na podporu konkurencieschopnosti, rastu súkromného sektora, zahraničných investícií a sociálneho a hospodárskeho rozvoja; vyzýva Čiernu Horu, aby zosúladila colnú, sociálnu a daňovú politiku s normami EÚ vrátane transparentnosti a účinnej výmeny daňových informácií s cieľom dosiahnuť pokrok v prípade kapitoly 16; vyzýva Čiernu Horu, aby sa zosúladila s rámcom EÚ na preverovanie priamych zahraničných investícií, najmä v strategických odvetviach, ako sú energetika, telekomunikácie, kritická infraštruktúra a médiá, s cieľom zabrániť strategickým závislostiam a chrániť kritickú infraštruktúru a kľúčové hospodárske odvetvia; víta prvú konferenciu o investíciách medzi EÚ a Čiernou Horou ako jasný signál prehlbovania hospodárskych vzťahov;
56.	vyzýva Čiernu Horu, aby posilnila digitalizáciu verejných služieb a zlepšila odborné vzdelávanie spojené s podnikaním; zdôrazňuje, že je potrebné zabezpečiť ochranu osobných a citlivých údajov občanov vo všetkých digitálnych systémoch; víta výzvy, aby sa všetky krajiny západného Balkánu pred členstvom v EÚ integrovali do jednotného digitálneho trhu EÚ;
57.	naliehavo vyzýva Čiernu Horu, aby zintenzívnila boj proti korupcii pri zadávaní verejných zákaziek posilnením právneho rámca a zlepšením odhaľovania nezrovnalostí, a vyzýva ju, aby zaistila, že všetky medzivládne dohody budú v plnom súlade s pravidlami a zásadami EÚ;
Energetika, životné prostredie a prepojenosť
58.	naliehavo vyzýva Čiernu Horu, aby zintenzívnila úsilie o udržateľnú a zelenú transformáciu a aby konečne prijala a vykonala svoj národný plán v oblasti energetiky a klímy; zdôrazňuje význam energetickej bezpečnosti, diverzifikácie dodávok, zmenšenia strategickej závislosti od zahraničných aktérov a úplnej integrácie v rámci regionálneho a európskeho trhu s energiou; vyzýva na dosiahnutie úplného súladu s integračným balíčkom v oblasti elektrickej energie a na posilnenie opatrení v oblasti energetickej účinnosti; vyzýva na zosúladenie s normami EÚ v oblasti bezpečnosti dodávok a s transparentnými postupmi verejného obstarávania;
59.	vyzýva Čiernu Horu, aby zvýšila úsilie o splnenie referenčných kritérií na uzavretie kapitoly 27 a urýchlila zosúladenie s acquis EÚ v oblasti životného prostredia a jeho účinné vykonávanie vo všetkých príslušných odvetviach, a to aj v oblasti kvality ovzdušia, vody, ochrany prírody, odpadového hospodárstva, priemyselného znečistenia a zmeny klímy, a aby prijala stratégie a akčné plány v oblasti kvality ovzdušia a ochrany prírody a miestne plány odpadového hospodárstva; víta skutočnosť, že Čierna Hora sa pripojila k programu EU LIFE; vyzýva všetky strany, aby dosiahli dohodu o čističke odpadových vôd v obci Zeta spôsobom, ktorý zohľadní potrebu vybudovať čističku a bude sa zaoberať obavami miestnych obyvateľov;
60.	vyzýva Čiernu Horu, aby chránila oblasti s vysokou biologickou rozmanitosťou vrátane lokalít sústavy Emerald a lokalít s budúcim označením Natura 2000 a zabezpečila ich právnu ochranu a zosúladenie s príslušnými smernicami EÚ; vyzýva Čiernu Horu, aby výrazne urýchlila vytvorenie a realizáciu sústavy Natura 2000 v plnom súlade s acquis EÚ a aby zabezpečila, že identifikácia, označovanie a správa chránených lokalít budú vychádzať z vedeckých kritérií a transparentných procesov verejných konzultácií; vyzýva na prísnejšie presadzovanie právnych predpisov v oblasti dobrých životných podmienok zvierat;
61.	vyzýva Čiernu Horu, aby posilnila svoje správne a inšpekčné kapacity na vnútroštátnej a miestnej úrovni, zlepšila medziinštitucionálnu koordináciu a rozhodovanie o projektoch v oblasti infraštruktúry vrátane zavedenia účinnej koordinácie medzi postupmi strategického environmentálneho hodnotenia, posudzovania vplyvov na životné prostredie a primeraného posudzovania; nabáda Čiernu Horu, aby presunula zameranie svojej dopravnej politiky na udržateľnú a inteligentnú mobilitu;
62.	zdôrazňuje význam regionálnej dopravy a energetickej konektivity ako kľúčového prvku hospodárskeho rozvoja a stability na západnom Balkáne a požaduje projekty, ktoré prehlbujú integráciu s členskými štátmi EÚ; vyjadruje znepokojenie nad nedávnymi blokádami na hraničných priechodoch do schengenského priestoru profesionálnymi vodičmi z krajín západného Balkánu v súvislosti so zavedením systému vstup/výstup EÚ od októbra 2025; zdôrazňuje, že dlhodobé narušenia by mohli negatívne ovplyvniť dodávateľské reťazce, obchodné toky a hospodárske vzťahy medzi EÚ a Čiernou Horou; vyzýva Komisiu, aby v úzkej spolupráci s členskými štátmi posúdila možné pragmatické a právne podložené riešenia, ktoré by priniesli rovnováhu medzi prevádzkovou realitou v odvetví dopravy a potrebou zachovať integritu schengenského acquis, a zároveň zabezpečili primerané záruky a zabránili akémukoľvek zneužívaniu;
°
°     °
63.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov a aby ho dala preložiť do čiernohorského jazyka a postúpila ho prezidentovi, vláde a parlamentu Čiernej Hory.

